Presidensie ‘ontstoke’ oor MadonselaThuli Madonsela. Foto: Werner Beukes/SAPA Die presidensie het Saterdag gesê hy is “ontstoke” oor uitsprake deur die voormalige openbare beskermer, Thuli Madonsela, dat sy deur pres. Jacob Zuma “geteiken” word omdat geld van haar uitbetaling afgetrek word nadat haar termyn verstryk het. Die presidensie het in ŉ verklaring gesê volgens die Openbare Beskermer Wet, word die vergoeding en diensvoorwaardes van die openbare beskermer deur die parlement bepaal. “Die president speel geen rol wanneer dit kom by die salaris of diensvoorwaardes van die openbare beskermer nie,” lui die verklaring. “Dit is jammer dat adv. Madonsela besluit het om die president se naam te gebruik in sake waarby hy nie betrokke is nie. Die misbruik van die president se naam in so ŉ geval is belaglik en teleurstellend.” Vroeër Saterdag is berig dat Madonsela aan eNCA bevestig het sy glo Zuma, of mense wat simpatiek is teenoor hom, is die rede waarom R470 000 van haar uitbetaling afgetrek is nadat haar termyn verstryk het. Maroela Media het voorheen berig Busi Mkhwebane, Madonsela se opvolger, het Donderdag gesê geld is by Madonsela se uitbetaling afgetrek, omdat sy ŉ amptelike voertuig, ŉ BMW X6, bly gebruik het ná haar termyn verstryk het, asook vir skade aan die motor ná ŉ ongeluk.